**Aiškinamasis raštas**

**DĖL PRITARIMO PROJEKTO „ŽVEJYBOS PRODUKTŲ IŠKROVIMO VIETOS PRIE JŪROS KLAIPĖDOS MIESTO TERITORIJOJE ĮRENGIMAS“ ĮGYVENDINIMUI**

1. **Sprendimo projekto esmė, tikslai ir uždaviniai**

Teikiamu tarybos sprendimu prašoma pritarti projekto „Žvejybos produktų iškrovimo vietos prie jūros Klaipėdos miesto teritorijoje įrengimas“ (toliau - Projektas) paraiškos teikimui ir finansavimui gauti pagal Lietuvos žuvininkystės sektoriaus 2014-2020 metų veiksmų programos pirmojo Sąjungos prioriteto „Aplinkosaugos požiūriu tvarios, efektyviai išteklius naudojančios, inovacinės, konkurencingos ir žiniomis grindžiamos žvejybos skatinimas“ priemonę „Žvejybos uostai, iškrovimo vietos, aukcionų patalpos ir priedangos. Investicijos į žvejybos uostų ir aukcionų patalpų infrastruktūros arba iškrovimo vietų ir priedangų gerinimą“.

1. **Projekto rengimo priežastys ir kuo remiantis parengtas sprendimo projektas**

2021-04-19 Nacionalinė mokėjimo agentūra prie Žemės ūkio ministerijos (toliau – NMA) išplatino pakartotiną kvietimą teikti paraiškas gauti paramą pagal Lietuvos žuvininkystės sektoriaus 2014–2020 metų veiksmų programos (toliau – VP) pirmojo Sąjungos prioriteto „Aplinkosaugos požiūriu tvarios, efektyviai išteklius naudojančios, inovacinės, konkurencingos ir žiniomis grindžiamos žvejybos skatinimas“ priemonę „Žvejybos uostai, iškrovimo vietos, aukcionų patalpos ir priedangos. Investicijos į žvejybos uostų ir aukcionų patalpų infrastruktūros arba iškrovimo vietų ir priedangų gerinimą“.

Priemonės konkretus tikslas – žuvininkystės įmonių, įskaitant mažos apimties priekrantės žvejybos laivyno, konkurencingumo ir gyvybingumo didinimas ir saugos bei darbo sąlygų gerinimas.

Paraiškos teikėjas – Klaipėdos miesto savivaldybės administracija. Paramos paraiška teikiama ir projektas įgyvendinamas kartu su partneriu – verslines žvejybos įmones vienijančia asociacija, t. y. Lietuvos Žuvininkystės produktų gamintojų asociacija.

Tarp pareiškėjo ir jo partnerio pasirašoma Jungtinės veikos sutartis, kuria reglamentuojamos pareiškėjo ir partnerio teisės, pareigos, bendra veikla ir tarpusavio atsakomybė.

Paraiškos pagal Priemonę įgyvendinančiai institucijai (Nacionalinei mokėjimo agentūrai prie Žemės ūkio ministerijos) pateikimo terminas – nuo 2021 m. birželio 18 d.

Kai pareiškėjas yra savivaldybės administracija projektui suteikiamos paramos intensyvumas gali būti iki 95 proc. visų tinkamų finansuoti projekto išlaidų. Tuo pačiu įsipareigojama:

– įgyvendinus projektą sudaryti vienodas sąlygas visoms verslinės žvejybos įmonėms naudotis projekto rezultatais;

– projektas turi būti nekomercinio pobūdžio (per trejus metus po projekto įgyvendinimo pabaigos gautas grynasis pelnas bus išskaitomas vadovaujantis Reglamento (ES) Nr. 1303/2013 61 straipsnio 6 dalimi);

– turi inovacinių aspektų vietos (iškrovimo vietos) lygmeniu.

Numatoma didžiausia paramos suma vienam pagal Priemonę pateiktam projektui – 200,0 tūkst. Eur.

Paramos paraiškų priėmimo etapui skiriama 480 000 eurų.

Projekto įgyvendinimo pabaiga negali būti vėliau nei 36 mėn. nuo paramos sutarties pasirašymo dienos. Projektas turi būti įgyvendintas iki 2023 m. rugpjūčio 31 d.

Priemonė yra įtraukta į Klaipėdos miesto savivaldybės 2021-2023 metų strateginį veiklos planą. Pagal šį projektą žvejybos produktų iškrovimo vieta bus įrengta prie specialaus autotransporto įvažiavimo (paplūdimių valymui) netoli Girulių.

Ši vieta atitinka keliamus reikalavimus: iškrovimo vieta jau įtraukta į Jūrų vandenyse žvejojančiais laivais sugautų žvejybos produktų iškrovimo, pirminio pardavimo ir supirkimo vietų sąrašą, patvirtintą Lietuvos Respublikos žemės ūkio ministro įsakymu. Taip pat ši vieta pažymėta ir Pajūrio juostos žemyninės dalies tvarkymo plane. Taip pat, norint gauti ES paramą, savivaldybė teisėtais pagrindais turi valdyti iškrovimo vietą, kurioje numatoma atlikti investicijas, t. y. žemė turi priklausyti savivaldybei. Buvo atliktos žemės perdavimo naudotis savivaldybei procedūros ir 2021-04-27 pasirašyta valstybinės žemės panaudos sutartis.

**3. Sprendimo projekto metu gauti specialistų vertinimai**

Sprendimo projekto rengimo metu specialistų vertinimų ir išvadų negauta.

**4. Išlaidų sąmatos, skaičiavimai, reikalingi pagrindimai ir paaiškinimai**

**5. Lėšų poreikis sprendimo įgyvendinimui**

Preliminari projekto vertė – 140 043,51 Eur. Iš jų: ES lėšos – 90 315,96 Eur., VB lėšos – 30 105,32; Klaipėdos miesto savivaldybės biudžeto lėšos – 19 622,23 Eur.

**6. Galimos teigiamos ar neigiamos sprendimo priėmimo pasekmės.**

Neigiamų sprendimo priėmimo pasekmių nenumatoma.